रोहतक में भाषण शुरू होते ही छात्र-छात्राओं की नारेबाजी, पुलिस ने बाहर निकाले, सरपंच भी हिरासत में लिए
Haryana MDU University Students Protest - हरियाणा के रोहतक स्थित MDU में चल रहे कार्यक्रम में छात्रों ने CM का संबोधन शुरू होते ही नारेबाजी करनी शुरू कर दी। पुलिस ने एक युवक व नारेबाजी करने वाली छात्राओं को कार्यक्रम से बाहर निकाल दिया।
हरियाणा में रोहतक स्थित MDU में महर्षि दयानंद जयंती समारोह में CM मनोहर लाल को छात्र-छात्राओं का विरोध झेलना पड़ा। CM मनोहर जैसे ही बोलने के लिए उठे तो छात्रों ने विरोध शुरू कर दिया। उन्होंने जमकर हुल्लड़बाजी की।
 यह देख CM ने कहा कि अब बहुत हो गया, बाहर निकलो। इसके बाद वहां तैनात पुलिस ने उन्हें पकड़कर कार्यक्रम से बाहर निकाल दिया। छात्राओं का कहना था कि हरियाणा उनके लिए असुरक्षित है। बसों में जाते वक्त उनके साथ छेड़छाड़ होती है। सरकार इसे रोक नहीं पा रही। विरोध प्रदर्शन करने वाले आम आदमी पार्टी के छात्र संगठन CYSS के सदस्य बताए जा रहे हैं। विरोध प्रदर्शन के चलते पुलिस ने छात्र नेता दीपक सहित अन्य छात्राओं को गिरफ्तार करके उनके खिलाफ मामला भी दर्ज कर लिया। 
सरपंच भी ई-टेंडरिंग सहित अन्य मांगों को लेकर मुख्यमंत्री का विरोध करने पहुंचे। इस दौरान पुलिस ने सरपंचों को हिरासत में लिया। हिरासत में लेने के दौरान सरपंचों व पुलिस के बीच भी हंगामा हो गया। जिसके बाद पुलिस सरपंचों को हिरासत में लेकर चली गई। वहीं विभिन्न संगठनों ने भी सीएम का विरोध किया।
भाली शुगर मिल का किया निरीक्षण
रोहतक पहुंचे मुख्यमंत्री मनोहर लाल ने चीनी मिल भाली का निरीक्षण किया। उन्होंने मिल में मौजूद गन्ना उत्पादक किसानों से बातचीत की और मिल में चीनी बनने की प्रक्रिया को देखा। मुख्यमंत्री ने मिल परिसर का दौरा करके संबंधित अधिकारियों को आवश्यक दिशा निर्देश दिए।
मुख्यमंत्री सिंचाई विश्राम गृह में हाल ही में चयनित गांव ककराना निवासी HCS विपिन शर्मा व उनके माता-पिता मुलाकात की। परिजनों ने मुख्यमंत्री का मुंह मीठा करवाया। परिजनों ने मुख्यमंत्री का आभार जताया और कहा कि उन्होंने सपने में भी नहीं सोचा था कि एक साधारण परिवार का बच्चा भी HCS बन सकता है। इस दौरान एचसीएस विपिन शर्मा के पिता राजेंद्र शर्मा भी भावुक हो गए।
विवेकानंद पुस्तकालय का किया उद्घाटन
​ महर्षि दयानंद विश्वविद्यालय (MDU) में आयोजित महर्षि दयानंद सरस्वती जयंती समारोह में मुख्यमंत्री मनोहर लाल बतौर मुख्यातिथि पहुंचे। इसके साथ ही महर्षि दयानंद विश्वविद्यालय परिसर में विवेकानंद पुस्तकालय विस्तारण भवन का उद्घाटन किया।
सीसीटीवी की होगी सुविधा
भवन के भू-तल पर 346, प्रथम तल पर 404 तथा द्वितीय तल पर 378 छात्रों के बैठने की क्षमता है। प्रथम तल पर फैकल्टी के लिए अलग से रीडिंग की सुविधा उपलब्ध करवाई गई है। भवन पूर्ण रूप से वातानुकूलित है और लैपटॉप व मोबाइल चार्जिंग सुविधा है। सीसीटीवी सिस्टम भी भवन में स्थापित किया गया है।
सात प्रण की दिलाई शपथ
मुख्यातिथि मुख्यमंत्री मनोहर लाल ने कार्यक्रम में सात प्रण की शपथ दिलवाई। युवा भारत-युवा बोध अभियान संबंधित पत्रक (विवरणिका) का विमोचन किया गया। मुख्यमंत्री मनोहर लाल ने कहा कि स्वामी दयानंद सरस्वती ने भारत के सोए हुए स्वाभिमान को जगाया। आज जरूरत है कि सामाजिक परिवर्तन के संवाहक महर्षि दयानंद सरस्वती के विचारों से प्रेरणा लेकर युवा वर्ग नव जागरण का संकल्प लें।
स्वामी दयानंद के दर्शन को जीवंत करने का प्रयास जारी
मुख्यमंत्री ने कहा कि किस प्रकार हरियाणा राज्य में स्वामी दयानंद के दर्शन को जीवंत करने का निरंतर प्रयास किया जा रहा है। मुख्यमंत्री ने उपस्थित जन को विकसित भारत का, गुलामी के अहसास से मुक्ति का, अपनी विरासत पर गर्व का, अपने कर्तव्य के प्रति जागरूकता का, एकता और एकजुटता का, नशे से दूरी का तथा पर्यावरण संरक्षण का संकल्प दिलवाया।
स्वामी दयानंद सरस्वती ने बेटियों की शिक्षा के लिए जगाई अलख
महर्षि दयानंद जयंती समारोह की अध्यक्षता करते हुए गुजरात के राज्यपाल आचार्य देवव्रत ने महान समाज सुधारक स्वामी दयानंद सरस्वती के योगदान को रेखांकित किया। उन्होंने कहा कि स्वराज्य, स्वदेश, स्वभाषा तथा स्वतंत्र भारत का आह्वान स्वामी दयानंद ने किया था। बेटियों की शिक्षा के लिए स्वामी दयानंद ने सामाजिक अलख जगाई थी।